次韵因老見贈
作者：王之道
朝代：宋

paragraphs: 扁舟歷陽來，訪君得少息。
登堂默無語，見者稱目擊。
去年糝江上，群盜羅劍戟。
君時濡須游，入山笑相揖。
肩擔祖師禪，問答揮即栗。
豈惟警聾瞶，亦足慰岑寂。
春容褪丹青，雨意鋪水墨。
定將儻赴感，澄霽自端的。
麥秋數日間，饑腸頗貪得。
兵餘敝廬盡，何獨空四壁。
維摩幸無恙，胡避有新室。
白雲夲無心，能歸定能出。
巋然三傑峰，況是舊相識。
我有半仙丹，和劑等菖术。
爲言山中人，蟠桃已成實。